Il-ġlieda tal-Għaqda Dinjija tas-Saħħa kontra l-COVID-19 Minn – CARMEN CACHIA L-Għaqda Dinjija tas-Saħħa (WHO) ħabbret li se jibdew isiru testijiet importanti fuq skala internazzjonali ta' tliet mediċini – l-Artesunate, Imatinib u Infliximab. Dan l-ittestjar tal-massa se jsir biex jaraw jekk it-trattament bihom huwiex effettiv fil-kura ta' pazjenti fl-isptar minħabba l-Coronavirus. Eluf ta' pazjenti minn 600 sptarijiet differenti, minn 52 pajjiż, offrew li jipparteċipaw b'mod volontarju fl-ittestjar ta' dawn it-tliet trattamenti li jistgħu jgħinuhom fil-ġlieda tagħhom kontra l-virus qattiel. Id-Direttur Ġenerali tal-WHO, Tedros Adhanom Ghebreyesus insista li, "huwa bżonn kbir li nsibu terapiji aktar effettivi u aċċessibbli għall-pazjenti tal-Covid-19". Artusante huwa trattament użat f'każijiet severi ta' malarja; l-Imatinib hija mediċina wżata għal pazjenti bil-kanċer u Infliximab huwa trattament għal diżordnijiet fis-sistema tal-immunità. Ir-riċerka, ikkordinata bejn għadd ta' pajjiżi, tagħti l-fakultà li jsir assessjar ta' trattamenti differenti taħt l-istess protokol u għaldaqstant jaslu għal stimi b'saħħithom dwar l-effett li mediċina jista' jkollha bħala mortalità, inklużi effetti moderati. Il-WHO qalet li dawn il-mediċini ntagħżlu minn panel ta' espert indipendenti biex jaraw jekk fil-fatt, inaqsux ir-riskju ta' mewt fil-pazjenti rikoverati fl-isptar minħabba kumplikazzjonijiet tal-Covid-19. It-tliet mediċini ngħataw b'donazzjoni mill-istess kumpaniji li jimmanifatturawhom u diġà jinsabu fi triqthom lejn l-isptarijiet involuti.